Αστερίξ

Ο **Αστερίξ** είναι ένας φανταστικός χαρακτήρας που δημιούργησαν οι Ρενέ Γκοσίνι και Αλμπέρ Ουντέρζο. Πρόκειται για τον πρωταγωνιστή της ομώνυμης σειράς κόμικς, η οποία άρχισε να εκδίδεται το 1959.

## Βιογραφία

Ο Αστερίξ γεννήθηκε σε ένα μικρό γαλατικό χωριό στην Αρμορική, περίπου 35 χρόνια πριν τη βασιλεία του Καίσαρα, την ίδια ακριβώς μέρα με τον καλύτερό του φίλο, τον Οβελίξ. Πατέρας του ήταν ο Αστρονομίξ και μητέρα του η Πραλίνα.

Ο Αστερίξ μεγάλωσε στο χωριό και έγινε μεγάλος πολεμιστής, ενώ οι γονείς του, μαζί με τους γονείς του Οβελίξ, έφυγαν για να μείνουν και να δουλέψουν στη Κοντάτε. Ο Αστερίξ, όπως και όλοι οι άλλοι κάτοικοι του χωριού, είχε υπερφυσικές δυνάμεις, αφού έπινε τον μαγικό ζωμό του δρυΐδη Πανοραμίξ. Λόγω της ευφυΐας του, όμως, έγινε από τους πιο σημαντικούς κατοίκους του χωριού, μαζί με τον Οβελίξ, και τον εμπιστεύονται συχνά για να πηγαίνει σε αποστολές.

Ο Αστερίξ δεν έχει μόνιμη εργασία και συχνά περιγράφεται ως πολεμιστής, πηγαίνει, όμως, πολλές φορές στο δάσος με τον Οβελίξ για να κυνηγήσει αγριογούρουνα.

## Προσωπικότητα

Παρόλο το μικρό του μέγεθος, ο Αστερίξ είναι από ο πιο ικανός πολεμιστής του χωριού, κυρίως λόγω του κοφτερού μυαλού του. Φτιάχνει συνεχώς έξυπνα σχέδια για να βοηθήσει τον εαυτό του ή τους φίλους του, ενώ, χάρη στη βοήθεια του φίλου του, του Οβελίξ και του δρυΐδη Πανοραμίξ, έχει καταφέρει να σώσει το χωριό από τους Ρωμαίους κάμποσες φορές.

Τις περισσότερες φορές, ο Αστερίξ αρνείται να πάρει μέρος στους καυγάδες, οι οποίοι ξεσπάνε συνεχώς στο χωριό, αν και του αρέσει ένας καλός καβγάς με τους εχθρούς του. Σπάνια χρησιμοποιεί όπλα, παρόλο που κουβαλάει πάντα μαζί του ένα σπαθί.

Παρόλα αυτά, όμως, ο Αστερίξ μπορεί εύκολα να θυμώσει και να γίνει ανυπόμονος, ιδιαίτερα αν κάποιος τον αγνοεί ή αρνείται να του δώσει πληροφορίες. Σε αυτές τις περιπτώσεις, δε διστάζει να χρησιμοποιήσει το μαγικό ζωμό για να τους απειλήσει, ώστε να υπακούσουν.

## Εμφάνιση

### Χαρακτηριστικά

Ο Αστερίξ είναι ένας μικρόσωμος Γαλάτης με ξανθά μαλλιά και μεγάλα μουστάκια, ενώ η μύτη του είναι τεράστια, όπως αυτές όλων των Γαλατών στη σειρά.

### Ρούχα

Φοράει μια μαύρη μπλούζα και ένα κόκκινο παντελόνι, το οποίο συγκρατείται από μία πράσινη ζώνη με τρία κουμπιά. Στο κεφάλι του φοράει μια περικεφαλαία, η οποία έχει δύο μεγάλα φτερά που κινούνται ανάλογα με τις κινήσεις του Αστερίξ. Στη ζώνη του κρέμεται μια θήκη για το σπαθί του ενώ, τέλος, φοράει καφέ παπούτσια.

### Ιστορία της Εμφάνισης του Αστερίξ

Στα πρώτα σκίτσα του Αστερίξ από τον Αλμπέρ Ουντέρζο, παρουσιαζόταν ως ένας μεγάλος και δυνατός πολεμιστής. Ήταν ιδέα του Γκοσίνι να είναι ένας μικρόσωμος ήρωας, ο οποίος θα χρησιμοποιούσε το μυαλό του, αντί για τους μυς. Ο Ουντέρζο συμφώνησε, όμως πίστευε πως ένας τέτοιος ήρωας θα έπρεπε να έχει έναν μεγάλο συμπολεμιστή και, έτσι, δημιουργήθηκε ο Οβελίξ.

Επάνω βλέπετε την εξέλιξη της μορφής του Αστερίξ. Η πρώτη εικόνα είναι πρώιμη και δεν εμφανίστηκε ποτέ στα κόμικς, η τρίτη, είναι από το τεύχος *Αστερίξ ο Γαλάτης*, ενώ οι δύο τελευταίες είναι από την εποχή μετά το θάνατο του Γκοσίνι.

## Οικογένεια

Γονείς του Αστερίξ είναι ο Αστρονομίξ και η Πραλίνα. Αυτοί ζούσαν στο χωριό, αλλά κάποια στιγμή έφυγαν για να ζήσουν στη Κοντάτε, όπου πουλάνε Γαλατικά σουβενίρ στους τουρίστες.

Έχει επίσης έναν πρώτο ξάδερφο ονόματι Ομορφοθώραξ, ο οποίος κατάγεται και ζει στη Βρετανία.

## Επιπλέον Πληροφορίες

* Το πρωτότυπό του όνομα είναι *Asterix*, και παραπέμπει στο σύμβολο του αστερίσκου (\*). Το όνομα αυτό συμβολίζει τη φιλία του με τον Οβελίξ, το όνομα του οποίου παραπέμπει στο σύμβολο του σταυρού (†), το οποίο εμφανίζεται σχεδόν πάντα με τον αστερίσκο.